**Հավելված N 3**

**Արդարադատության նախարարի**

**2022 թվականի հունիսի 29-ի**

**N 331-Լ հրամանի**

**ԱՆՉԱՓԱՀԱՍԻ, ԱՆԳՈՐԾՈՒՆԱԿԻ ԿԱՄ ՀՈԳԵԿԱՆ ԱՌՈՂՋՈՒԹՅԱՆ ԽՆԴԻՐ ՈՒՆԵՑՈՂ ԱՆՁԻ ՄԱՍՆԱԿՑՈՒԹՅԱՄԲ ՔՆՆՉԱԿԱՆ ԳՈՐԾՈՂՈՒԹՅՈՒՆՆԵՐԻՆ ՆԵՐԳՐԱՎՎՈՂ ՈՐԱԿԱՎՈՐՎԱԾ ՀՈԳԵԲԱՆԻ ՎԵՐԱՊԱՏՐԱՍՏՈՒՄ ԱՆՑՆԵԼՈՒ ԿԱՐԳ, ՎԵՐԱՊԱՏՐԱՍՏՄԱՆ ԴԱՍԸՆԹԱՑԻ ԲՈՎԱՆԴԱԿՈՒԹՅՈՒՆ ԵՎ ԱՆՑԿԱՑՄԱՆ ԾՐԱԳԻՐ**

**1. ԸՆԴՀԱՆՈՒՐ ԴՐՈՒՅԹՆԵՐ**

1. Սույն հավելվածով սահմանվում են անչափահասի, անգործունակի կամ հոգեկան առողջության խնդիր ունեցող անձի մասնակցությամբ քննչական գործողություններին ներգրավվող որակավորված հոգեբանի (այսուհետ՝ որակավորված հոգեբան)՝ առնվազն երեք տարին մեկ անգամ վերապատրաստում (այսուհետ՝ վերապատարստում) անցնելու կարգը, վերապատրաստման դասընթացի բովանդակությունը և անցկացման ծրագիրը:

2. Վերապատրաստման նպատակը որակավորված հոգեբանի շարունակական մասնագիտական զարգացումն ապահովելն է՝ մասնագիտական գիտելիքների, աշխատանքային ունակությունների, գործնական հմտությունների և պատրաստվածության կատարելագործման և բարձրացման միջոցով:

3. Որակավորված հոգեբանի վերապատրաստման հետ կապված ծախսերը կատարվում են Հայաստանի Հանրապետության օրենսդրությամբ չարգելված միջոցների հաշվին:

4. Վերապատրաստումն անցկացվում է Հայաստանի Հանրապետության արդարադատության նախարարության «Իրավական կրթության և վերականգնողական ծրագրերի իրականացման կենտրոն» պետական ոչ առևտրային կազմակերպությունում (այսուհետ՝ ուսումնական հաստատություն) կամ օտարերկրյա պետությունների համապատասխան կազմակերպություններում` Հայաստանի Հանրապետության արդարադատության նախարարի (այսուհետ՝ նախարար) հրամանի համաձայն:

5. Հայաստանի Հանրապետության արդարադատության նախարարությունը (այսուհետ՝ նախարարություն) կազմակերպում և վերահսկում է որակավորված հոգեբանների վերապատրաստման ընդհանուր գործընթացը:

**2. ՎԵՐԱՊԱՏՐԱՍՏՄԱՆ ԸՆԴՀԱՆՈՒՐ ՊԱՅՄԱՆՆԵՐԸ**

6. Որակավորված հոգեբանները ենթակա են պարտադիր վերապատրաստման՝ առնվազն երեք տարին մեկ անգամ (վերապատրաստման պարբերականությունը որոշում է նախարարությունը):

7. Վերապատրաստումն անցկացվում է դասախոսությունների և գործնական պարապմունքների ձևով: Վերապատրաստման ժամկետը չի կարող պակաս լինել 20 ակադեմիական ժամից: Մեկ ակադեմիական ժամի տևողությունը 40 րոպե է:

8. Վերապատրաստման դասընթացների ընթացքում պետք է առնվազն դասավանդվեն որակավորված հոգեբանի մասնագիտական գիտելիքների և գործնական հմտությունների ու կարողությունների կատարելագործմանը վերաբերող արդիական թեմաներ:

9. Վերապատրաստում անցնող որակավորված հոգեբանն ուսումնական հաստատություն է ներկայանում անձը հաստատող փաստաթղթով:

10. Վերապատրաստում անցնելու հետ կապված կազմակերպչական բնույթի աշխատանքներն իրականացնում է նախարարության համապատասխան ստորաբաժանումը (այսուհետ՝ ստորաբաժանում):

11. Ստորաբաժանումը վերապատրաստումը սկսելուց առնվազն մեկ շաբաթ առաջ դրա սկզբնաժամկետի մասին տեղեկացնում է որակավորված հոգեբանին:

12. Ստորաբաժանման ղեկավարը՝ նախարարի կողմից հաստատված վերապատրաստման ծրագրին համապատասխան, վերապատրաստման դասընթացները սկսվելուց առնվազն մեկ շաբաթ առաջ ուսումնական հաստատություն է ներկայացնում վերապատրաստում անցնող որակավորված հոգեբանի անունը, ազգանունը, հայրանունը, ծննդյան տարին, ամիսը, ամսաթիվը և որակավորման վկայականի հերթական համարն ու այն տրվելու ամսաթիվը:

13. Եթե որակավորված հոգեբանը վերապատրաստման դասախոսությունների և գործնական պարապմունքների ժամանակ անհարգալից վերաբերմունք է ցուցաբերում այլ որակավորված հոգեբանների կամ դասընթացավարների (դասախոսների) և (կամ) ուսումնական հաստատության այլ աշխատողների նկատմամբ, չի կատարում դասընթացավարի կամ ուսումնական հաստատության այլ աշխատողների օրինական պահանջներն ու ուսումնագործնական առաջադրանքները, արհեստական խոչընդոտներ է ստեղծում դասընթացների իրականացման ընթացքում կամ ցանկացած այլ ձևով խախտում է ուսումնական հաստատության ներքին կարգապահական կանոնները, ապա ուսումնական հաստատության տնօրենը հեռացնում է այդ որակավորված հոգեբանին վերապատրաստման դասընթացից:

14. Վերապատրաստում անցնող որակավորված հոգեբանների հաշվառման մատյանի ձևերը, ստուգարքի թեստավորման հարցերի ցանկը, դասացուցակն ու վերապատրաստման դասընթացների իրականացման հետ կապված այլ կազմակերպչական բնույթի փաստաթղթերը հաստատում է ուսումնական հաստատության տնօրենը:

**3. ՀԱՏՈՒԿ ՈՒՍՈՒՑՄԱՆ ԾՐԱԳՐԵՐԻ ՀԱՍՏԱՏՈՒՄԸ**

15. Եթե տվյալ տարվա ընթացքում նախատեսվում է իրականացնել վերապատրաստում, ապա ստորաբաժանման ղեկավարը մինչև ընթացիկ տարվա մարտի 1-ը նախարարի հաստատմանն է ներկայացնում ընթացիկ տարվա վերապատրաստման ժամանակացույցը՝ միաժամանակ այն ուղարկելով ուսումնական հաստատության տնօրենին:

16. Ուսումնական հաստատության տնօրենը մինչև ընթացիկ տարվա մարտի 20-ը նախարարի հաստատմանն է ներկայացնում որակավորված հոգեբանների ընթացիկ տարվա վերապատրաստման դասախոսությունների և գործնական պարապմունքների ցանկերը` նշելով դրանց ընդհանուր ժամաքանակները:

17. Նախարարը վերապատրաստման ծրագրերը հաստատում է վերապատրաստման ժամանակացույցի, դասախոսությունների և գործնական պարապմունքների ցանկերը ներկայացնելու օրվանից 10-օրյա ժամկետում:

18. Վերապատրաստման ծրագիրը պետք է առնվազն ներառի՝

1) դասախոսությունների և գործնական պարապմունքների ցանկը, ինչպես նաև դրանց ընդհանուր ժամաքանակը.

2) ժամանակացույցը, որը ներառում է խմբերի կազմերի, ներառյալ՝ յուրաքանչյուր խմբում ներառված որակավորված հոգեբանների քանակի վերաբերյալ տեղեկություն և ըստ խմբերի անցկացման ժամանակահատվածների վերաբերյալ տեղեկություն:

**4. ՀԱՏՈՒԿ ՈՒՍՈՒՑՄԱՆ ԱՐԴՅՈՒՆՔՆԵՐԻ ԱՄՓՈՓՈՒՄԸ**

19. Վերապատրաստման ավարտին որակավորված հոգեբանը հանձնում է ստուգարք, որի արդյունքում ստանում է դրական՝ «ստուգված» կամ բացասական՝ «չստուգված» գնահատական:

20. Որակավորված հոգեբանը համարվում է վերապատրաստում չանցած, եթե՝

1) բաց է թողել ընդհանուր ժամաքանակի երեսուն տոկոսից ավելին.

2) ստուգարքի արդյունքում ստացել է բացասական՝ «չստուգված» գնահատական:

21. Վերապատրաստման դասընթացներից հարգելի բացակայելու դեպքում որակավորված հոգեբանին հնարավորություն է տրվում մասնակցելու վերապատրաստման հաջորդ դասընթացներից որևէ մեկին։

22. Վերապատրաստման դասընթացներից անհարգելի բացակայելու դեպքում որակավորված հոգեբանը ենթակա է պարտադիր վերապատրաստման՝ բացառապես իր միջոցների հաշվին:

23. Ստուգարքի արդյունքում բացասական՝ «չստուգված» գնահատական ստացած որակավորված հոգեբանը երկամսյա ժամկետում պետք է կրկին ստուգարք հանձնի։ Որակավորված հոգեբանի կողմից պարտադիր ստուգարքի արդյունքներով կրկին բացասական՝ «չստուգված» գնահատական ստանալու դեպքում այդ որակավորված հոգեբանը համարվում է վերապատրաստման դասընթաց չանցած:

24. Ուսումնական հաստատության կողմից վերապատրաստում անցնելու դեպքում որակավորված հոգեբանին տրվում է համապատասխան վկայական, իսկ չանցնելու դեպքում՝ համապատասխան տեղեկանք: Վերապատրաստում անցած որակավորված հոգեբանին տրվող վկայականի ձևը հաստատում է ուսումնական հաստատության տնօրենը:

25. Վերապատրաստման արդյունքում ուսումնական հաստատության կողմից տրված տեղեկանքի կամ վկայականի պատճենը կցվում է որակավորված հոգեբանի՝ նախարարությունում պահվող անձնական գործին:

26. Ստուգարքը բացասական՝ «չստուգված» գնահատվելու դեպքում որակավորված հոգեբանը համարվում է ընդհանուր ստուգարքի արդյունքում բացասական՝ «չստուգված» ստացած, որի կապակցությամբ հաջորդաբար կիրառվում են սույն կարգի 23-րդ կետով նախատեսված գործողությունները։

**5. ՎԵՐԱՊԱՏՐԱՍՏՄԱՆ ՍՏՈՒԳԱՐՔԻ ԿԱԶՄԱԿԵՐՊՈՒՄԸ ԵՎ ԱՆՑԿԱՑՈՒՄԸ**

27. Ստուգարքն ուսումնական գործընթացի ավարտական փուլ է, որի նպատակը վերապատրաստում անցնող որակավորված հոգեբանի ուսուցման արդյունավետության գնահատումն է:

28. Վերապատրաստման ստուգարքն անցկացվում է թեստավորման միջոցով՝ ստուգվում է որակավորված հոգեբանին վերապատրաստման դասընթացի ընթացքում մատուցված տեսագործնական գիտելիքների յուրացման մակարդակը:

29. Վերապատրաստման ստուգարքի գնահատականը համարվում է դրական, եթե որակավորված հոգեբանը թեստային առաջադրանքների 30 հնարավորից՝ 22 և ավելի միավոր է հավաքել։ Նշված չափանիշներից պակաս արդյունքը համարվում է բացասական գնահատական:

30. Ստուգարքի կազմակերպման և անցկացման համար սույն կարգով նախատեսված ընթացակարգով ստեղծվում է համապատասխան հանձնաժողով (այսուհետ՝ հանձնաժողով)՝ երեք ամիս ժամկետով:

31. Հանձնաժողովի կազմը հաստատում է նախարարը՝ յուրաքանչյուր տարվա համար: Հանձնաժողովը կազմված է 5 անդամից, որոնցից երեքը նշանակվում են նախարարության մասնագետներից, իսկ երկուսը նշանակվում են ուսումնական հաստատության մասնագետներից:

32. Հանձնաժողովի նախագահին նշանակում է նախարարը՝ հանձնաժողովի կազմից, իսկ հանձնաժողովի քարտուղարին նշանակում է հանձնաժողովի նախագահը՝ հանձնաժողովի կազմից:

33. Որակավորված հոգեբանը ստուգարքին ներկայանում է անձամբ` անձը հաստատող փաստաթղթով:

34. Վերապատրաստման ստուգարքին չի կարող մասնակցել վերապատրաստման դասընթացների ընդհանուր ժամաքանակի երեսուն տոկոսից ավելի բացակայած որակավորված հոգեբանը:

35. Որակավորված հոգեբանը հանձնաժողովին ներկայանում է` հայտնելով իր անունը, հայրանունը, ազգանունը և ներկայացնելով իր անձը հաստատող փաստաթուղթը:

36. Որակավորված հոգեբաններին արգելվում է իրենց հետ գնահատման սենյակ բերել կամ կրել տպագիր, մեքենագիր, ձեռագիր նյութեր, կապի միջոցներ կամ այլ տեխնիկական սարքեր:

37. Թեստավորումն անցկացվում է այդ նպատակով կազմված ամփոփաթերթերի միջոցով, որոնք ուսումնական հաստատության համապատասխան մասնագետը որակավորված հոգեբանների թվին համապատասխան կնքված երկուական օրինակով հանձնում է հանձնաժողովի նախագահին: Ամփոփաթերթի առաջին օրինակը բաղկացած է միևնույն ծածկագիրն ունեցող կտրոնից և հիմնական մասից: Ծածկագրերը պատված են անթափանց ծածկաշերտով: Ամփոփաթերթի երկրորդ օրինակը չի ծածկագրվում: Ամփոփաթերթի առաջին օրինակը կնքվում է ձախ կողմում` կտրոնի և հիմնական մասի վրա` հավասարաչափ, իսկ երկրորդ օրինակը` ներքևի ձախ կողմում:

38. Հանձնաժողովը մինչև թեստավորման փուլի սկիզբը հարցաշարից համակարգչի միջոցով պատահականության սկզբունքով ընտրում է հարցեր և կազմում է 30 թեստային առաջադրանքից բաղկացած թեստեր:

39. Հանձնաժողովի քարտուղարը որակավորված հոգեբաններին պարզաբանում է թեստավորման անցկացման հետ կապված կազմակերպչական բնույթի հարցերը, որից հետո տրամադրում է ամփոփաթերթ` 2 օրինակից։

40. Որակավորված հոգեբանը, հանձնաժողովի բոլոր անդամների ներկայությամբ ներկայացնելով իր անձը հաստատող փաստաթուղթը, ամփոփաթերթի առաջին օրինակի կտրոնի վրա լրացնում է իր ազգանունը, անունը, հայրանունը և այն հիմնական մասից անջատելով՝ հանձնում է հանձնաժողովի քարտուղարին: Կտրոնները գցվում են ամփոփաթերթերի պահպանման համար նախատեսված` կնքված արկղի մեջ:

41. Որակավորված հոգեբանին արգելվում է ջնջել ամփոփաթերթի հիմնական մասի և կտրոնի վրայի անթափանց ծածկաշերտը: Ջնջելու կամ այլ կերպ վնասելու դեպքում աշխատանքը գնահատվում է 0 միավոր:

42. Որակավորված հոգեբանները թեստավորման ժամանակ կտրոնները հանձնելուց հետո ստանում են թեստավորման առաջադրանքների տետրեր: Առաջադրանքները բաղկացած են հարցերից և դրանց 3 կամ 4 ենթադրյալ պատասխանից, որոնցից մեկը միանշանակ ճիշտ պատասխանն է:

43. Թեստերը կազմված են միայն վերապատրաստման դասընթացների ընթացքում դասավանդված նյութից:

44. Հանձնաժողովի քարտուղարը թեստավորման առաջադրանքների տետրերը որակավորված հոգեբաններին տրամադրելուց հետո հայտարարում է թեստավորման փուլի սկիզբը:

45. Որակավորված հոգեբանը թեստավորման փուլի սկզբի հայտարարումից հետո ծանոթանում է առաջադրանքներին և յուրաքանչյուր առաջադրանքի համար ամփոփաթերթում նախատեսված համապատասխան վանդակում կատարում է նշում` ընտրելով մեկ, իր կարծիքով, ճիշտ պատասխանը:

46. Թեստավորման ընթացքում որակավորված հոգեբաններին արգելվում է աղմկել, ծխել, միմյանց հետ հաղորդակցվել, հարցեր տալ ներկա գտնվող անձանց, այդ թվում` հանձնաժողովի անդամներին (բացառությամբ կազմակերպչական և տեխնիկական հարցերի), ինչպես նաև դուրս գալ սենյակից: Եթե որակավորված հոգեբանը ցանկանում է դուրս գալ սենյակից, ապա նրա աշխատանքը համարվում է դադարեցված:

47. Որակավորված հոգեբանը թեստավորման առաջադրանքների տետրում կարող է կատարել ցանկացած նշում, որն արդյունքների գնահատման ժամանակ հիմք չի հանդիսանում և չի կարող վկայակոչվել արդյունքների գնահատումը բողոքարկելիս:

48. Ամփոփաթերթի վրա ջնջումներ, ուղղումներ կամ վերականգնումներ կատարել չի թույլատրվում: Այդ դեպքում տվյալ հարցի պատասխանը համարվում է սխալ:

49. Աշխատանքի ավարտից, ինչպես նաև թեստավորման առաջադրանքների համար հատկացված ժամանակը սպառվելուց հետո որակավորված հոգեբանն ամփոփաթերթի առաջին օրինակի հիմնական մասը գցում է դրա համար նախատեսված` կնքված արկղի մեջ, իսկ թեստավորման առաջադրանքների տետրը հանձնում է հանձնաժողովի անդամին: Որակավորված հոգեբանը, աշխատանքը հանձնելիս հանձնաժողովի նախագահին ներկայացնելով իր անձը հաստատող փաստաթուղթը, ամփոփաթերթի երկրորդ օրինակի կնքված մասում լրացնում է իր ազգանունը, անունը, հայրանունը, վերցնում է այն և դուրս է գալիս սենյակից:

50. Թեստավորման առաջադրանքները կատարելու համար որակավորված հոգեբաններին հատկացվում է 100 րոպե:

51. Հանձնաժողովի քարտուղարը թեստավորման ավարտից 10 րոպե առաջ որակավորված հոգեբաններին հիշեցնում է առաջադրանքի կատարման համար մնացած ժամանակի մասին:

52. Հանձնաժողովի քարտուղարը թեստավորման համար հատկացված ժամանակն ավարտվելուց հետո հայտարարում է դրա մասին, որից հետո որակավորված հոգեբանները պարտավոր են անմիջապես դադարեցնել աշխատանքը: Հայտարարությունից հետո աշխատանքը չդադարեցրած որակավորված հոգեբանի ամփոփաթերթը ճանաչվում է անվավեր և գնահատվում 0 միավոր, ինչի մասին հանձնաժողովի քարտուղարը կատարում է նշում պատասխանների ամփոփաթերթի վրա:

53. Հանձնաժողովի անդամներն ստուգում են ամփոփաթերթերի պահպանման համար նախատեսված արկղի կնիքի առկայությունը և վնասված չլինելը, որից հետո բացում են արկղը և հաշվում ամփոփաթերթերի կտրոններն ու հիմնական մասերը` կազմելով համապատասխան արձանագրություն:

54. Հանձնաժողովը ձեռնարկում է համապատասխան միջոցներ` թեստավորման առաջադրանքների ճիշտ պատասխանները տպագրելու համար, որոնց հիման վրա տեղում պատրաստվում է ձևանմուշ:

55. Հանձնաժողովի անդամները համատեղ` ձևանմուշի միջոցով մեկ առ մեկ ստուգում են որակավորված հոգեբանի կողմից ամփոփաթերթերում նշված պատասխանները:

56. Յուրաքանչյուր որակավորված հոգեբանի համար հաշվարկվում են հավաքած միավորների քանակը և տոկոսը:

57. Թեստավորման արդյունքների յուրաքանչյուր ճիշտ պատասխան գնահատվում է մեկ միավոր, սխալ պատասխանը` 0 միավոր: Սխալ պատասխաններ են համարվում ոչ միայն սխալ պատասխան նշելը, այլև մեկից ավելի պատասխաններ նշելը, ոչ մի պատասխան չնշելը, ինչպես նաև ջնջումներ, ուղղումներ կամ վերականգնումներ կատարելը:

58. Ստուգարքին մասնակցած բոլոր որակավորված հոգեբանները ստուգման աշխատանքների ավարտից հետո հրավիրվում են սենյակ:

59. Հանձնաժողովի նախագահը մեկ առ մեկ ջնջում է ամփոփաթերթերի հիմնական մասերի ծածկաշերտերը: Յուրաքանչյուր հիմնական մասի ծածկաշերտի մաքրումից հետո բարձրաձայն հայտարարվում են ամփոփաթերթի համարը և դրա վրա նշված տոկոսը, որն անմիջապես արձանագրում է հանձնաժողովի քարտուղարը:

60. Հանձնաժողովի նախագահը բոլոր ամփոփաթերթերի հիմնական մասերի վրա սույն կարգի 59-րդ կետում նշված գործողությունը կատարելուց հետո մեկ առ մեկ բարձրաձայն ընթերցում է ամփոփաթերթերի կտրոնների վրա նշված ազգանունները, անունները, հայրանունները: Յուրաքանչյուր որակավորված հոգեբան ներկայացնում է իր անձը հաստատող փաստաթուղթը, ստանում իր կտրոնը, Հանձնաժողովի անդամների ներկայությամբ մաքրում է ծածկաշերտը և բարձրաձայն հայտնում իր կտրոնի համարը, որն անմիջապես արձանագրվում է:

61. Թեստավորմանը մասնակցած, սակայն արդյունքների ամփոփմանը չներկայացած որակավորված հոգեբաննների կտրոնների ծածկաշերտերը նույնպես բացվում են բոլորի ներկայությամբ: Հանձնաժողովի նախագահը բարձրաձայն հայտարարում է յուրաքանչյուր որակավորված հոգեբանի հավաքած միավորները և դրանց տոկոսները:

62. Հանձնաժողովը միավորները և դրանց տոկոսները հայտարարելուց անմիջապես հետո համապատասխան ցուցանակի վրա հրապարակում է թեստավորման արդյունքները և ամփոփաթերթի ձևանմուշը` ճիշտ պատասխանների նշմամբ:

63. Թեստավորման արդյունքները կարող են բողոքարկվել հանձնաժողովին` սույն կարգի 62-րդ կետում նշված հրապարակումից հետո մեկ ժամվա ընթացքում:

64. Բողոքարկումը թեստավորման առաջադրանքի որևէ հարցադրման կամ դրա ենթադրյալ պատասխանի ճշտության, ինչպես նաև թեստավորման արդյունքում որակավորված հոգեբանի հավաքած միավորները հաշվելիս թույլ տրված հնարավոր սխալի վիճարկումն է:

65. Եթե հանձնաժողովը որոշում է բավարարել որակավորված հոգեբանի բողոքը և սխալ է համարում որևէ հարցադրում, ապա այդ որոշման հիման վրա տվյալ հարցի համար 0 միավոր ստացած բոլոր որակավորված հոգեբանների միավորներն ավելացվում են մեկ միավորով:

66. Եթե հանձնաժողովը պարզում է, որ թեստավորման արդյունքների հաշվարկման ժամանակ թույլ տրված հավանական սխալի վերաբերյալ որակավորված հոգեբանի բողոքը հիմնավոր է, ապա բավարարում է որակավորված հոգեբանի պահանջը` ճիշտ հաշվարկելով թեստավորման արդյունքները:

67. Բողոքարկման արդյունքներն ամփոփվելուց հետո թեստավորման առաջադրանքները փաթեթավորվում և կնիքվում են` արխիվացման նպատակով ուսումնական հաստատությանը հանձնելու համար:

68. Բողոքարկման արդյունքներն ամփոփելուց անմիջապես հետո, ինչպես նաև բողոքների բացակայության դեպքում` բողոքարկման համար սույն կարգի 63-րդ կետում նշված ժամանակի ավարտից հետո հանձնաժողովն առաջադրանքների 30 հնարավորից 22 միավորից պակաս հավաքած որակավորված հոգեբանի գնահատականը համարում է բացասական, իսկ 22 կամ ավելի միավոր հավաքած որակավորված հոգեբանինը՝ դրական:

69. Հանձնաժողովը գնահատման ավարտից հետո ամփոփում է արդյունքները և յուրաքանչյուր որակավորված հոգեբանի համար կազմում ստուգարքի թերթ:

70. Հանձնաժողովի նախագահը և անդամները ստորագրում են ստուգարքի թերթը: Հատուկ կարծիք ունեցող անդամները ստորագրելիս նշում են դրա մասին` ստորագրության կողքին գրելով «Հատուկ կարծիքը կցվում է» բառերը և կցված հատուկ կարծիքի թերթերի թիվը:

71. Որակավորված հոգեբանը ստուգարքի ավարտից հետո ծանոթանում է ստուգարքի թերթին և ստորագրում այն: Որակավորված հոգեբանը ցանկության դեպքում կարող է գրավոր դիմել հանձնաժողովին և ստանալ ստուգարքի թերթի պատճենը:

72. Որակավորված հոգեբանը բողոքարկման արդյունքների հետ համաձայն չլինելու դեպքում կարող է դրանք բողոքարկել վերադասության կամ դատական կարգով:

73. Հանձնաժողովի նախագահը հանձնաժողովի աշխատանքների ավարտից անմիջապես հետո ուսումնական հաստատության տնօրենին է ներկայացնում Որակավորված հոգեբանների համար ստացված, սակայն չօգտագործված ամփոփաթերթերը, հանձնաժողովի որոշումները, արձանագրությունները և մնացած բոլոր փաստաթղթերը:

74. Ստուգարքից հարգելի բացակայելու դեպքում հանձնաժողովը որակավորված հոգեբանին հնարավորություն է տալիս մասնակցելու ընթացիկ տարվա հաջորդ ստուգարքներից որևէ մեկին կամ կազմակերպում է լրացուցիչ ստուգարք՝ տվյալ աձի (կամ անձանց) համար։